Vind die oorsaak van jou hoofpyn - WelstandWelstand
Tuis / Advies / Vind die oorsaak van jou hoofpyn
Met al die spanning en angs wat mense vandag beleef, is hoofpyn nie ongekend nie. Hoofpyn vra nie in watter beroep jy is of watter ambag jy beoefen nie. Hoofpyn vra ook nie watter nauurse bedrywighede kinders na skool het nie, hoofpyn kan jou hele dag in totale wanorde laat. Soms affekteer dit jou gesondheid, jou gesin en ook jou werk.
Na 'n paar uur by die werk voel dit of jou oë uit jou kop gaan val of jy het daardie kloppende pyn wat, ongeag jou beste pogings, nie wil verdwyn nie. Vir baie is dit ook nie ongehoord om met 'n migrainestel in jou handsak rond te loop nie.
Maar het jy geweet daar is verskeie soorte hoofpyn?
"Hoofpyne kom voor wanneer die bloedvate en senuwees rondom jou brein op jou liggaam se chemiese boodskappe oorreageer en kan deur enigiets van stres tot hormoonveranderings veroorsaak word," verduidelik dr. Juliet McGrattan van Brittanje.
Volgens dr. Yaseen Yacoob, spesialisneuroloog by Mediclinic Pietermaritzburg, voel spanningshoofpyn asof iemand 'n stywe band om jou kop vastrek en dit is die algemeenste hoofpyn wat mense ervaar.
Die algemeenste oorsake is stres, moegheid, sterk reuke, skerp sonlig, onderdrukte woede, te veel of te min slaap, te veel tyd voor 'n rekenaarskerm sowel as sekere kosse. Die probleem is egter die tye waarin ons nou lewe – almal stres oor Covid-19 en die gevolge wat dit inhou. Mense slaap sleg en bring baie meer tyd voor rekenaarskerms deur. En heel waarskynlik eet jy ongesond omdat jy te na aan die kombuis en yskas werk.
Oplossing: Slaap en goeie eetgewoontes is noodsaaklik, maar metodes wat stres verminder soos diep asemhaling, joga en gereelde oefening (staan net 'n paar minute op en beweeg weg van die rekenaarskerm, loop in die tuin, kry vars lug) stel almal endorfiene vry wat die intensiteit van hoofpyn verminder.
'n Migraine is baie erger as 'n kwaai hoofpyn. Dis daardie pyn wat veroorsaak dat jy liewer in die donker wil gaan lê met 'n lappie op jou oë en wens dit moet weggaan. Behalwe die ondraaglike pyn gaan migraines dikwels ook gepaard met naarheid of braking en 'n verhoogde sensitiwiteit vir lig en klank. Dit is drie keer meer algemeen by vroue.
Migraines word vermoedelik deur tydelike veranderinge in breinchemikalieë, senuwees en bloedvate veroorsaak. Genetika speel 'n rol, maar dit "… is selde een of twee faktore, maar eerder n kombinasie van verskillende oorsake wat die pyn teweeg bring," sê Fayyaz Ahmed, 'n neuroloog by die British Association for the Study of Headache in Brittanje.
Oplossing: Hou 'n hoofpyndagboek om jou te help om die probleem te identifiseer. Gesels met jou huisdokter oor 'n voorskrif of 'n verwysing. "Gereelde oefening kan ook help deur letterlik jou kop skoon te maak," sê dr. McGrattan.
Daar is ook ander hoofpyne:
Ondraaglike steekpyne aan die een kant van die kop, dikwels rondom die oog. Hierdie hoofpyn kan nie met oor-die-toonbank-pynstillers behandel word nie. Vra jou huisdokter vir raad oor gespesialiseerde behandeling.
Jip, die einste pille wat jy vir jou hoofpyn neem, is dalk die oorsaak daarvan. Ongeveer 40% van pasiënte wat die National Migraine Centre in Brittanje besoek, het probleme met hoofpyne weens die oorgebruik van medikasie. As jy gereeld vir meer as twee dae 'n week pynstillers gebruik, kan jy 'n slagoffer van dié hoofpyn word.
'n Ontsteking van die voering van die sinusse kan 'n dowwe, kloppende pyn veroorsaak. Oor-die-toonbank-ontstumiddels soos neussproei of -druppels kan help om jou neus oop te maak en verligting bring. 'n Ander opsie is om jou neus met 'n soutneussproei-oplossing uit te spoel.
Streng diëte wat lae bloedsuiker veroorsaak, soos die 5:2-dieet of laekalorie-eetplanne, kan ook 'n oorsaak wees. Ontwatering is nog 'n algemene oorsaak.
'n Hoofpyn is gewoonlik nie rede tot kommer nie, maar in seldsame gevalle kan dit 'n simptoom van 'n beroerte, breinvliesontsteking of 'n breingewas wees. Daarom is dit belangrik om die gevaartekens raak te sien. As jy die volgende opmerk, is dit belangrik om so gou moontlik mediese advies te kry:
'n skielike, verblindende pyn, erger as enigiets wat jy al voorheen ervaar het
'n intense, aanhoudende hoofpyn wat nie weggaan nie en selfs erger raak
wanneer 'n hoofpyn skielik ontstaan as gevolg van 'n hoes- of niesbui, of fisieke inspanning
indien dit met koors, 'n stywe nek, 'n uitslag of swak sig gepaardgaan
Die beste raad is om 'n neuroloog te gaan spreek, wat dan saam met jou 'n plan kan uitwerk hoe om jou hoofpyne se draadjie kort te knip.
Om onnodige spanning te verlig, loer gerus na Solidariteit se beroepsgildes. Dit is 'n 'n gemeenskap wat jou nie net sterk maak in jou beroep nie, maar dit is 'n gemeenskap waar jy tuis voel, saam werk en saam leer. Dit is 'n gemeenskap wat hom daarop toespits om die beroep te beskerm, vir jongmense loopbaangeleenthede te skep, as waghond toesig te hou oor die beroep, en met werkbare oplossings vir uitdagings vorendag te kom. Besoek https://gildes.solidariteit.co.za/ om meer uit te vind.
https://www.theheadacheclinic.net/wp-content/uploads/2017/08/Understanding-headaches-Dischem-Benefits-magazine-01.05.2017.pdf